奉先寺
作者：張耒
朝代：宋

paragraphs: 荒凉城南奉先寺，後宮美人棺葬此。
角樓相望高起墳，草間栢下多石人。
秩卑焚骨不作塚，青石浮屠當丘壠。
家家墳上作享亭，朱門相向無人聲。
樹頭土梟作人語，月黑風悲鬼摇樹。
宮中養女作子孫，年年犢車來作主。
廢后陵園官道側，家破無人掃陵域。
官家歲給半千錢，街頭買餠作寒食。